KOMISIJOS SPRENDIMAS
2006 m. lapkričio 9 d.
nustatantis įvairinimui skirtos pagalbos, papildomos įvairinimui skirtos pagalbos ir pereinamojo laikotarpio pagalbos, skirtinos 2006-2007 prekybos metais pagal laikiną Bendrijos cukraus pramonės restruktūrizavimo schemą, sumas
(pranešta dokumentu Nr. C(2006) 5306)
(Tik tekstai ispanų, vokiečių, anglų, italų, portugalų ir švedų kalbomis yra autentiški)
(2006/760/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. vasario 20 d. Tarybos reglamento (EB) Nr. 320/2006, nustatančio laikiną Bendrijos cukraus pramonės restruktūrizavimo schemą ir iš dalies keičiančio Reglamentą (EB) Nr. 1290/2005 dėl bendrosios žemės ūkio politikos finansavimo (1),
atsižvelgdama į 2006 m. birželio 27 d. Komisijos reglamentą (EB) Nr. 968/2006, nustatantį išsamias Tarybos reglamento (EB) Nr. 320/2006, nustatančio laikiną Bendrijos cukraus pramonės restruktūrizavimo schemą, įgyvendinimo taisykles (2), ypač į jo 13 straipsnio 1 dalį,
kadangi:
(1)
Iki 2006 m. spalio 31 d. Komisija turi nustatyti kiekvienai konkrečiai valstybei narei paskirstomas įvairinimui skirtos pagalbos, nurodytos Reglamento (EB) Nr. 320/2006 6 straipsnyje, papildomos įvairinimui skirtos pagalbos, nurodytos to reglamento 7 straipsnyje, ir pereinamojo laikotarpio pagalbos, nurodytos to reglamento 9 straipsnyje, sumas.
(2)
Įvairinimui skirtos pagalbos ir papildomos įvairinimui skirtos pagalbos sumos yra apskaičiuotos remiantis 2006-2007 prekybos metais atitinkamos valstybės narės atsisakytos cukraus kvotos dalimi (tonomis), kaip nurodyta Reglamento (EB) Nr. 968/2006 13 straipsnio 2 dalyje.
(3)
Visos Austrijai ir Švedijai skirtos pereinamojo laikotarpio pagalbos sumos turėtų būti paskirstytos toms valstybėms narėms nuo 2006-2007 prekybos metų,
PRIĖMĖ ŠĮ SPRENDIMĄ:
1 straipsnis
Šio sprendimo priede nustatytos konkrečiai valstybei narei skiriamos įvairinimui skirtos pagalbos ir papildomos įvairinimui skirtos pagalbos, nurodytos Reglamento (EB) Nr. 320/2006 atitinkamai 6 ir 7 straipsniuose, sumos, apskaičiuotos remiantis 2006-2007 prekybos metais atsisakytomis kvotomis.
Austrijai ir Švedijai skirtos pereinamojo laikotarpio pagalbos, nurodytos Reglamento (EB) Nr. 320/2006 9 straipsnyje, suma nustatyta šio sprendimo priede.
2 straipsnis
Šis sprendimas skirtas Ispanijos Karalystei, Airijai, Italijos Respublikai, Austrijos Respublikai, Portugalijos Respublikai ir Švedijos Karalystei.
Priimta Briuselyje, 2006 m. lapkričio 9 d.